b'\n_START_ARTICLE_\nAnonymous\n_START_PARAGRAPH_\nAnonymous (slovensko tudi Anonimni hekerji) je mednarodno gibanje aktivistov, ki so postali znani zaradi DDoS napadov na vladne, verske in druge podjetni\xc5\xa1ke spletne strani. \xc5\xbde od za\xc4\x8detka delovanja leta 2003 so zaslu\xc5\xbeeni za mnoge potegav\xc5\xa1\xc4\x8dine, napade, proteste in javna obrekovanja. Pripadniki tako reko\xc4\x8d internetne subkulture se v tovrstnih napadih zdru\xc5\xbeujejo iz celega sveta, njihova ideja in na\xc4\x8din delovanja pa ostajata enaka \xe2\x80\x93 dose\xc4\x8di nek cilj (po navadi gre za politi\xc4\x8dno naravnanega) brez razkrivanja svoje identitete. Po svetu so \xc4\x8dlani skupine poznani tudi kot Anons-i, v Sloveniji pa uporabljamo poslovenjen izraz Anonimni hekerji. Kljub razli\xc4\x8dnim poimenovanjem pa jih cel svet pozna po prepoznavni maski Guy Fawkesa._NEWLINE_Besede "Mi smo Anonymous. Smo legija. Ne odpu\xc5\xa1\xc4\x8damo. Ne pozabimo. Pri\xc4\x8dakuj nas." (ang. We are Anonymous. We are Legion. We do not forgive. We do not forget. Expect us.) se velikokrat pojavljajo v povezavi z delovanjem Anonimnih hekerjev.\n_START_SECTION_\nFilozofija\n_START_PARAGRAPH_\nGibanje kot samo nima striktno dolo\xc4\x8dene filozofije in vodila, kar velikokrat vodi do nesoglasij med pripadniki. Te se najve\xc4\x8dkrat vrtijo okoli njihove prvotne ideje delovanja \xe2\x80\x93 gre za vpra\xc5\xa1anje, ali naj bodo njihovi napadi osredoto\xc4\x8deni bolj na zabavo ali v bolj resna delovanja oziroma v aktivizem._NEWLINE_Njihovo vodilo je nasprotovanje internetni cenzuri in nadzoru, zato je tudi njihovo delovanje najve\xc4\x8dkrat usmerjeno v vlade, organizacije in zdru\xc5\xbebe, ki jih obto\xc5\xbeujejo poskusov cenzure.\n_START_SECTION_\nSplo\xc5\xa1ne zna\xc4\x8dilnosti\n_START_PARAGRAPH_\nLeta 2012 jih je Time.com uvrstil na listo 100 najbolj vplivnih skupin na svetu tega leta. To ni ni\xc4\x8d \xc4\x8dudnega, saj so znani po provokativnih napadih na dr\xc5\xbeavne organizacije, verske in razli\xc4\x8dne podjetni\xc5\xa1ke spletne strani v razli\xc4\x8dnih dr\xc5\xbeavah._NEWLINE_Njihovo delovanje ni osredoto\xc4\x8deno na dolo\xc4\x8dene dr\xc5\xbeave, saj organizacija Anonymous zdru\xc5\xbeuje razli\xc4\x8dne ljudi iz celega sveta, ki se med seboj povezujejo zaradi \xc5\xbeelje po doseganju dolo\xc4\x8denih ciljev. Gibanje ima ve\xc4\x8d vej - v vsaki dr\xc5\xbeavi so pripadniki druge veje (npr. slovenska veja gibanja), ki pa se za doseganje ve\xc4\x8djih ciljev zdru\xc5\xbeujejo med seboj, tudi v mednarodnem smislu. Njihova skupna posebnost je, da so anonimni, da nimajo vodje, oziroma skupine ljudi, ki bi vodili celotno skupino aktivistov. Po besedah novinarke Carole Cadwalladr pripada\xc5\xa1 Anonymous, \xc4\x8de izpolnjuje\xc5\xa1 dva pogoja - \xc4\x8de verjame\xc5\xa1 vanje in \xc4\x8de verjame\xc5\xa1, da si del njih._NEWLINE_Maska Guy Fawkesa je zna\xc4\x8dilnost vseh prista\xc5\xa1ev Anonimnih hekerjev in je pravzaprav prepoznavni znak njihove dejavnosti, uporablja se pa tudi kot znak podpore - npr. na protestih.\n_START_SECTION_\nZa\xc4\x8detek\n_START_PARAGRAPH_\nNjihov za\xc4\x8detek delovanja se povezuje s (slikovnim) spletnim forumom 4chan. Pri objavi sporo\xc4\x8dila na portalu so uporabniki vpisali svoje uporabni\xc5\xa1ko ime, \xc4\x8de pa tega niso storili, so objavili sporo\xc4\x8dilo pod imenom "Anonymous" - od leta 2004 pa so na forumu anonimne vse objave. Uporabniki, ve\xc5\xa1\xc4\x8di informatike in delovanja kibernetskega sveta, so se prek portala pri\xc4\x8deli mno\xc5\xbei\xc4\x8dno povezovati in skupaj izvr\xc5\xa1evati razli\xc4\x8dne potegav\xc5\xa1\xc4\x8dine in napade.\n_START_SECTION_\nHabbo Hotel (2006)\n_START_PARAGRAPH_\nNapad na Habbo Hotel, spletno stran, ki je zasnovana kot virtualni hotel so organizirali na spletni stran 4chan, kjer so se dogovorili, da se registrirajo na spletni strani Habbo Hotel in si uredijo avatarje \xc4\x8drne polti, oble\xc4\x8dene v sive obleke. Skupaj so zasedli bazen hotela, dodali sporo\xc4\x8dilo, da je bazen zaprt zaradi aidsa ter z izrisovanjem svastike onemogo\xc4\x8dili drugim uporabnikom normalno uporabo strani. To so naredili kot odziv na zabavi\xc5\xa1\xc4\x8dni park v Alabami, ki je HIV-pozitivnemu otroku prepre\xc4\x8dil kopanje v bazenu, temnopolti avatarji pa so izra\xc5\xbeali nestrinjanje in nespo\xc5\xa1tovanje do administratorjev Habbo Hotela, ki so bili \xc5\xbee pred napadom obto\xc5\xbeeni rasizma.\n_START_SECTION_\nProjekt Chanology (2008)\n_START_PARAGRAPH_\nAnonimni hekerji so leta 2008 izvedli projekt Chanology (ang. Project Chanology), s katerim so izrazili svoje nasprotovanje scientolo\xc5\xa1ki cerkvi. Povezali so se na spletni strani 4chan, nato pa skupaj izvedli DDoS napad. To je zelo upo\xc4\x8dasnilo delovanje spletne strani. Z mno\xc5\xbei\xc4\x8dnimi klici na klicne centre scientolo\xc5\xa1ke cerkve in po\xc5\xa1iljanjem dokumentov brez vsebine prek faksa so onemogo\xc4\x8dili tudi drug na\xc4\x8din komuniciranja. S po\xc5\xa1iljanjem dokumentov, ki so bile pravzaprav popolnoma \xc4\x8drne strani, so posku\xc5\xa1ali dose\xc4\x8di tudi materialno \xc5\xa1kodo, kar je kasneje prineslo negativen odziv medijev in javnosti. V \xc4\x8dasu napada je bilo na naslove scientolo\xc5\xa1kih stavb po svetu naro\xc4\x8denih veliko prevoznih storitev in hrane. S\xc4\x8dasoma se je spletna stran znova vzpostavila, vendar se je kasneje znova zru\xc5\xa1ila zaradi prevelikega \xc5\xa1tevila ogledov, ki so bili posledica medijske pozornosti na prej\xc5\xa1nji napad Anonimnih hekerjev. Te so ob ponovnem nedelovanju spletne strani izvedli nove DDoS napade \xc5\xa1e na druge strani scientolo\xc5\xa1kih cerkva po svetu - tako so jih onesposobili ve\xc4\x8d kot deset. Uporabili so tudi "Google bombardiranje", da so na internetu povezovali cerkev s kultom in nevarnostjo, kar bi med brskanjem naklju\xc4\x8dne osebe po spletu privedlo do napa\xc4\x8dnih informacij. Hkrati so organizirali tudi proteste, scientolo\xc5\xa1ka \xc5\xa1ola pa se je na vse to odzvala s pravnim in medijskim pregon, ki traja \xc5\xa1e danes.\n_START_SECTION_\nHBGary (2011)\n_START_PARAGRAPH_\nAaron Barr, direktor podjetja HBGary je trdil, da lahko preko medijev pride do informacij o hekerjih in tako dobi identiteto nekaterih, ki so del Anonimnih hekerjev. Te osebne podatke je \xc5\xbeelel predati na eni izmed konferenc o informacijski varnosti. Anonymous se je na to odzval in vdrl v uradno spletno stran HBGary. Original logotip so spremenili v logotip Anonimnih hekerjev, zru\xc5\xa1ili so telefonski sistem in pridobili ve\xc4\x8d tiso\xc4\x8d sporo\xc4\x8dil iz e-mail sistema - te so nato javno objavili na spletni strani Twitter, za objavo pa so uporabili kar uporabni\xc5\xa1ki ra\xc4\x8dun direktorja podjetja.\n_START_SECTION_\nISIS (2015)\n_START_PARAGRAPH_\nAnonymous je v za\xc4\x8detku leta 2015 napovedal vojno proti ISIS. Z besedami "vi ste virus, mi zdravilo" so napovedali brisanje ra\xc4\x8dunov na spletnih straneh kot so Twitter, Facebook in e-po\xc5\xa1te oseb, katere naj bi bile v povezavi z Islamsko dr\xc5\xbeavo. Prav tako napadajo spletne strani, ki \xc5\xa1irijo njihovo propagando, osredoto\xc4\x8dajo pa se tudi na propagando v temnem internetu. Tako je Ghost Sec, skupina povezana z Anonimni hekerji, leta 2015 na eni izmed tovrstnih spletnih strani namesto obi\xc4\x8dajne vsebine objavila oglas za viagro.\n_START_SECTION_\nDonald Trump (2015)\n_START_PARAGRAPH_\nLeta 2015 je Donald Trump povedal, da si \xc5\xbeeli, da bi bil vsem muslimanom prepovedan vstop v Zdru\xc5\xbeene dr\xc5\xbeave Amerike. Na to so se odzvali Anonimni hekerji, ki so z DDoS napadom za nekaj ur zru\xc5\xa1ili Trumpovo uradno spletno stran. Ob tem so objavili \xc5\xa1e videoposnetek, v katerem so mu svetovali, naj naslednji\xc4\x8d izbira svoje besede pazljivej\xc5\xa1e.\n_START_SECTION_\nCOMELEC (2016)\n_START_PARAGRAPH_\nPripadniki filipinske veje gibanja so vdrli v spletno stran Dr\xc5\xbeavne volilne komisije (COMELEC). Ob vdoru so jim pustili sporo\xc4\x8dilo, da je potrebno \xc5\xa1e pred splo\xc5\xa1nim volitvam na Filipinih zagotoviti bolj\xc5\xa1e varovanje podatkov na strojih za \xc5\xa1tetje glasov. Ranljivost spletne strani je izkoristila hekerska skupina LulzSec, ki je ukradla osebne informacije volivcev ter jih javno objavila na spletni strani "wehaveyourdata.com".\n_START_SECTION_\nAnonymous v Sloveniji\n_START_PARAGRAPH_\nV preteklosti so se v Sloveniji \xc5\xbee ve\xc4\x8dkrat spravili na stre\xc5\xbenike Cerkve, na spletne strani razli\xc4\x8dnih ministrstev, ter druge spletne strani (del strani SAZAS-a, NLB, spletna stran Ob\xc4\x8dine Ljutomer). Zadnja leta delovanje pripadnikov slovenske veje gibanja miruje. Dolo\xc4\x8dene njihove aktivnosti so po slovenski zakonodaji prepovedane, zato je v preteklosti prihajalo do aretacij in obsodb v povezavi z njihovo dejavnostjo.\n_START_SECTION_\nACTA\n_START_PARAGRAPH_\nLeta 2012 so po Sloveniji potekali protesti proti ratificiranju sporazuma ACTA, prav tako pa so svoj protest na spletni strani Youtube javno objavili tudi pripadniki Anonimnih hekerjev iz Slovenije. Sloveniji so dali mo\xc5\xbenost, da v petih dneh zamrzne ratifikacijo ACTE, druga\xc4\x8de bi stvari vzeli v roke sami: "Dokazali smo, da lahko zru\xc5\xa1imo NLB, zru\xc5\xa1imo lahko tudi vladno stran. To bomo tudi storili, vse va\xc5\xa1e uradne in zasebne podatke ter e-po\xc5\xa1to pa bomo posredovali va\xc5\xa1im ljudem".\n_START_SECTION_\nFBI\n_START_PARAGRAPH_\nPo besedah spletnega portala MONITOR naj bi slovenski \xc4\x8dlani Anonimnih hekerjev leta 2014 vdrli v stre\xc5\xbenike ameri\xc5\xa1ke zvezne agencije FBI, ter osebne podatke 68 agentov skupaj z elektronskimi naslovi in gesli objavili na spletni strani Pastebin. Potrebno je poudariti, da te informacije niso bile nikoli potrjene - mnogi skeptiki in lai\xc4\x8dna javnost pa pravijo, da gre zgolj za potegav\xc5\xa1\xc4\x8dino, saj ni trdnih dokazov, ki bi potrdili, da so te informacije verodostojne.\n_START_SECTION_\nStik z javnostjo\n_START_PARAGRAPH_\nNa spletnih straneh Facebook, Myspace in Youtube imajo ustvarjene uporabni\xc5\xa1ke ra\xc4\x8dune, prek katerih ostajajo v stiku z javnostjo. Prav tako pa imajo tudi uradno spletno stran, kjer si je mogo\xc4\x8de ogledati njihove lastne videoposnetke. Na spletni strani je mogo\xc4\x8de kupiti tudi katero od njihovih majic, pozabili pa niso niti na povezave do drugih strani, na katerih si lahko njihovi prista\xc5\xa1i in podporniki kupijo znane maske. Na uradnem kanalu spletne strani Youtube je decembra 2016 naro\xc4\x8denih ve\xc4\x8d kot milijon uporabnikov.\n_START_SECTION_\nLulzSec\n_START_PARAGRAPH_\nMaja 2011 je ob napadu na spletno stran podjetja HBGary manj\xc5\xa1a skupina pripadnikov Anonymous ustvarila novo skupino "LulzSec" oziroma "Lulz Security", ki je kasneje istega leta izvedla ve\xc4\x8d napadov. Do leta 2013 je bilo aretiranih ve\xc4\x8d s skupino povezanih ljudi.\n_START_SECTION_\nAntiSec\n_START_PARAGRAPH_\n\xc4\x8clani Anonimnih hekerjev in LulzSec so se leta 2011 zdru\xc5\xbeili in izvedli ve\xc4\x8d napadov, pod skupnim imenom "Operacija AntiSec".'